กรมปศุสัตว์ ยันเนื้อสัตว์ปลอดภัย ปลอดโควิด แนะเลือกซื้อแหล่งมาตรฐาน สังเกตสัญลักษณ์ "ปศุสัตว์ OK"
นายสัตวแพทย์ สรวิศ ธานีโต อธิบดีกรมปศุสัตว์ เปิดเผยว่า ช่วงนี้มีภาวะโรคติดเชื้อไวรัสโคโรนา หรือโควิด -19 กรมปศุสัตว์ได้ตอกย้ำความมั่นใจว่าสินค้าที่ผลิตโดยกรมปศุสัตว์รับรองทั้งหมด ต้องมีการตรวจสอบตลอดห่วงโซ่การผลิต ตั้งแต่ในส่วนของโรงงานผลิตอาหารสัตว์ ฟาร์มเลี้ยงสัตว์ โรงฆ่าสัตว์ โรงงานแปรรูป ตลอดจนสถานที่จัดจำหน่าย ที่จะต้องมีกระบวนการ หลักเกณฑ์และการป้องกันโควิด -19 อย่างเข้มงวด ทั้งการสวมใส่อุปกรณ์ป้องกัน การล้างทำความสะอาดเครื่องมือและอุปกรณ์ การเว้นระยะห่าง รวมทั้งการนำตัวอย่างผลิตภัณฑ์จากสัตว์ไปตรวจสอบ ซึ่งกรมปศุสัตว์ได้ดำเนินการอย่างต่อเนื่องมาตลอด ขณะที่องค์การอนามัยโลก (World Health Organization : WHO), องค์การอาหารและเกษตรแห่งสหประชาชาติ (FAO), หน่วยงานเกี่ยวกับอาหารสากล (อาทิ Food Authority of Ireland, European Food Safety Authority (EFSA) หรือ United Sate Food and Drug Administration (USFDA)) ต่างให้คำยืนยันว่าอาหารไม่ใช่แหล่งแพร่เชื้อโควิด-19 และจากการเก็บตัวอย่างสินค้าปศุสัตว์ในสถานที่จำหน่ายทั่วประเทศมาทำการตรวจสอบมากกว่า 1,500 ตัวอย่าง ผลปรากฎว่า ยังไม่มีสินค้าปศุสัตว์ใดที่ให้ผลโควิดเป็นบวก เท่ากับว่า สินค้าปศุสัตว์ไม่มีการปนเปื้อนของเชื้อโควิด -19 ขอให้ผู้บริโภคมั่นใจว่า กรมปศุสัตว์ทำการตรวจสอบ ตลอดห่วงโซ่อาหารตั้งแต่ฟาร์มจนไปถึงสถานที่จำหน่ายก่อนถึงมือผู้บริโภค ทั้งสินค้าหมู ไก่ เป็ด ไข่ เนื้อโค และแนะนำให้เลือกซื้อจากผู้ผลิตมาตรฐาน ได้รับรองจากกรมปศุสัตว์ เช่น ตราสัญลักษณ์ “ปศุสัตว์ OK” ที่สำคัญต้องรับประทานอาหารที่ปรุงสุกใหม่เท่านั้นและไม่ทานอาหารสุกๆ ดิบๆ